钦定古今图书集成/方舆汇编/职方典/第1219卷 > 岳州府山川考一 通志府志合载
## 钦定古今图书集成/方舆汇编/职方典/第1219卷 > 岳州府山川考一 通志府志合载

本府。〈巴陵县附郭。〉

《巴丘山　风土记》云：“羿屠巴蛇于洞庭，积骨为陵” ，即鲁肃屯兵地，今郡城其遗基也。

君山　在府西一十五里洞庭湖中，内有小山十二，状如螺髻，方六十里。《山海经》曰：“洞庭之山，帝尧之二女居之。”

响山　在君山上。一曰鸣山。《荆州记》云：“君山上有穴，潜通吴之包山。太湖亦有洞庭山，潜通君山。” 郭璞《江赋》云：“包山洞庭，巴陵地道潜达，旁通幽岫窈窕。” 阴铿诗云：“穴去茅山近。” 张说诗云：“洞穴传虚应。” 皆指此耳。今山后响沙，蹑足听之有声。

酒香山　即汉武求仙酒处。相传春时每闻酒香，寻之莫知其处。又有龙虎二洞，春冬水落始露。《风土记》：“朝廷遣使投龙于此，旱祷即验。” 鸡子山　在后山南，以形名。上有关帝祠。艑山　在府南五里甑筚山西下瞰洞庭，与君山对峙，孤影若浮。湘人以吴舟为艑，山形似焉，故名。上有神人迹，下有龙窟，旧有洞庭君祠。金鹗山　，在府东南二里，昔有异鸟飞集其上，故名。

白鹤山　在府南三里。有白鹤寺。

九龟山　在府南五里，在南津港。九山相连，形如龟。即柳宗元《记》僧无姓居处。

绞山　近九龟

甑筚山　在府西南七里滨。洞庭以形似名。灵屋山　在府南三十里，形如笔架，下有鼓鸣观。

黄茆山　在府东南三十里。蟠亘数里，壁立层霄。上有三仙庙，下有康王庙，多灵应。

九马嘴山　：在府西南四十里。有九峰出湖上，舟行甚险。

石矶山　在府南六十里杨幺寨。其上。鹿角山　在府南六十里洞庭湖滨。明成化间，卫兵哨焉。

千聚山　在府东一百里。蟠亘数十里，众峰拱聚。

雷分台山　在府东一百里。相传仙人驱雷于此，一名仙人台。

灵龟山　在府东一百里。

石狮尖　在府东一百里。

福圣山　在府东一百一十里。一名“福圣台。” 松柏畅茂。宋元时兵过，伐其木，斧斤不能入，以为神异。

风雨山　在府东一百三十里。形高，云起辄有风雨。

相思山　，在府东一百三十里。上有仙人捣药池及四面石。

青冈山　在府东四十五里。有旅馆在侧。小水尖山　在府东一百二十里。

燕岩山　：在府东南六十里。

九峰山　在府东北一百里，连大云山，高可望洞庭。

黄龙山　在府东南一百五十里。产药草，岁旱祷雨。

雷轰山　在府北三里枫桥湖畔。相传孙权葬祖处。

西瓜山　在府北四里。相传孙权祖孙锺种瓜处，遇异人指授葬地。

七里山　在府北七里。宋岳飞屯兵处。

大云山　，在府东南一百五十里，连接七十馀峰，北属临湘。

樊驼山　在府西北一百二十里，在江北，高千仞，有泉清冽。

鸡子山　在大云山，与临湘连界。高四百丈，周围险峻，惟临湘有一路，攀援可登。上有井，可藏数千人。明末张、李二贼环攻，数年未破。

乌石山　在府东南十五里。溪边有石如墨，咽之愈喉膈之疾，亦可代墨作书。按《县志》又名五龙山，在治西南五十里。

鸣凤冈　在府西北二十里。

火夹岭　在府东北三十里。两山夹峙，上有南岳祠。

石佛岭　在府东北九十里西石街上有石佛集。云峰　在府东三十里，层峦叠嶂，有太尉庙。城陵矶　在府北十五里。湘水南来，岷江北注，为一郡水口。

梅坪洞　：在府东一百里。有坪产梅。

溟水洞　在府东南二百里，洞门有泉。

渭洞　，在府东北一百五十里。广袤如城，多古。

木

柘港洞　，在府东北一百五十里。有港流出，傍产柘。

龙洞　，在府东北二十里。相传，许旌阳逐蛟至港曲处，横冲过山，遂断。

金鸡石　在府西湖滨船场埠。旧传，金鸡翔焉。后为雷毁。

《紫溪石　》，在荆台上，高四尺。

磨刀石　在府南二十里。旧传神人磨剑于此。黄石　在君山东，艑山西。春夏水涨，潜伏江中，舟行危之。

大江　发源岷山，从荆州石首北流，至县西北城陵矶，合洞庭诸水东流，岷江为西江，澧江为中江，湘江为南江，会于矶下，故又名“三江口。” 宋慕容延钊等大破周保权军于此。

洞庭湖　在府城西南。《禹贡》“九江” ，孔殷谓：沅、渐、元、辰、叙、酉、澧、资、湘九水会合于此，故名。九江中，沅、澧、湘最大。沅发自牂牁，经辰溪，合麻阳诸溪洞水，过常武，出湖之北；湘发自广西兴安海阳山，至永州合潇水、汨罗，过长沙，出湖之南；澧发自武陵古充县，东流过武水口，合焦溪、茹溪诸水，经慈石，澧出湖之西。每夏岷、峨雪消，荆江暴涨，三江水壅，汇为洞庭，连亘七八百里。秋水归壑，则洲渚毕见。洞庭又名五潴，《水经》云：湖水右会小青口资水，即今益阳江。右则沅水，注之今横房口；东则微湖，今糜湖，西流注为江。糜湖口左则澧水，今武陵江。此五水注洞庭会大江，故曰五潴。

青草湖　一名巴丘湖，一曰重湖，在洞庭之西，与华容接壤。旧志谓在洞庭南者，非也。《风土记》云：夏秋水泛，与洞庭为一，水涸则此湖先干，青草生焉。杜甫诗：“洞庭犹在目，青草续为名。” 赤沙湖　在洞庭湖西，又有云梦湖，皆与洞庭为一。

㴩湖　在府东南一里。《水经》谓之滃湖。春冬水涸，俗呼为干湖。《尔雅》曰：“水反入为㴩。” 《左传》：“吴人败楚于雍澨。” 即此。唐张说《序》云：“㴩湖者，沅、湘、澧、汨之馀波。夏潦奔注，则溢为此湖，冬霜既零，则涸为平野。”

阁子湖　在府东南二十里。楚许德勋潜军角子湖，即此。《风土记》：阁子即角子，以在洞庭之角，故名。杨行密以木笼锁舟之地。或谓濒湖地卑，岁苦水患，民多重屋以居，故云。按：今㴩湖水泛，即舟通阁子市，别无阁子湖。岂因市异其名欤？《记》又云：“岳㴩湖，一谓鸽子湖。” 古冢湖　在府南五十里。

白石湖　在府北五里

翟家湖　在府北七里

鱼苗洋湖　：在府北十五里。

枫桥湖　在府东三里

斗子湖　在华容城北。《旧志》：“柳阴夹岸，荷香满湖，人多游赏，号曰小西湖” ，隶巴陵。

新墙河　在府南六十里。发源相思山，合洞溪诸水，至灌口注洞庭。

南津港　在府南二里，通洞庭，为泊舟处，有堤。成化间，岸列市肆，今为莽墟矣。

石墨港　：在五龙山下。

干沙港　：在府东六十里。

龙湾港　：在府东南五十里。

游港　：在府东六十里。发源龙窖洞。

涒港　：在府东六十里。

大港　：去府八十里。发源龙骨洞。

柏港　：在府东北十五里。

徐师港　去三江口三十里。

杨林潭　：在府南七十里。

石壁潭　在白荆堤下，一名钓丝潭。《风土记》云：“深潭莫测，夏秋水涨，土人以为龙出入其间，为行旅患。” 滕子京作碑堤上，戒往来者使陆行。今碑不存，亦无患。又有哑潭，在堤侧。

樟树潭　：在白霄渡上。

剪刀池　，在郡城内，形似之。

白鼍池　，即北月城。旧传“白鼍为怪。”

明月池　在府西南天岳坡下。

白鹤池　在白鹤寺前。相传，吕仙化蟒为剑，江叟吹铁笛招仙女在此。

虾须池　在府北十里

大城池　，在府北八十里。

㴩湖井　在府南一里。旧传，此水煎白鹤山茶气，成白鹤飞舞。《风土记》云：“人常称甘水” ，今淤塞。双井　在府南。

巴蛇井　在县前。旧传“巴蛇穴此。”

罗汉井　在府东圆通寺。

秦皇井　，《风土记》云：“洞庭之岸有二石井，相去数百步，俗号秦皇井，又名龙窝，其泉甘美。” 柳毅井　在君山上，一名橘井。

庄山井　，《风土记》云：永庆寺庄山顶有泉清澈。僧齐己诗：“鸟从井口出，人自岳阳还。”

鲟鱼嘴洲　：在郡城西。宋时相传“洲生过岳阳楼即状元” 出。

新生洲　在江湖之交。元时有《艺植之利，赋》以供儒学。

鼍鹤滩　与新生洲相属。《风土记》云：“岳阳楼旧岸有港，名鼍鹤，商人泊舟于此，胜于石载。今湮没如平陆，不复舟矣。” 即此。今去岳阳远甚。盖洲为江水喇啮，日以崩塌耳。

爵洲　在三江口南四十里。

曹洲　在府南四十里。《通典》以为曹公为吴所败处，非是。

金沙洲　在洞庭湖中，与陆角相并。杜甫诗：“龙堆隐白沙” ，即此。亦名金堆。

彭城洲　在府东北五里。宋刘彦之讨谢晦，军次于此。

永兴洲　与监利对岸，团鱼洲相连永兴，其地名“茅湾。”

临湘县

龙窖山　在县东南一百二十里，跨临湘、通城、崇阳、蒲圻四县，上有龙湫，因名。又有雷洞石门。《风土记》云：“山极深远，居民以耕畬为业。”

大云山　，在县东南一百里。连七十馀峰，山半有泉，人呼为“圣水。” 遇旱祷之验。其阳为巴陵境。上有石通判祠墓。

久宿山　，在县东南九十里。相传有仙人炼丹，岁久栖迟于此，故名。

旋风山　，在县东南九十里。一峰高峻，林木阴翳，风至此多旋转。

尖山　在县东南九十里。上有石洞，一峰特出，故名。

响山　在县南九十里。四山环耸，有声辄应如响。

浆山　，在县南一百里。山上有池，池有泉，岁旱引泉溉田，祷者取水多验。

寡姑山　在县南八十里。高峻侵云。《相传》有元子居此学道，莫知所终。

凤凰山　，即太微宫山，在县南六十里。峰峦盘礡，以形似名。

望城山　，在县南四十里。下有泉，溉田千顷，登此可望郡城。

五尖山　在县南四十里。五峰突出，故名。“灰山　” ，在县南二十里。山石俱黑，可烧灰以资民用，今废。

鱼梁山　，在县南一里。

丫髻山　在县东三十里。两峰秀拔如丫髻，故名。

应科山　在县东二十五里。

金竹山　，在县东三十里。上有小竹，枝干纯黄，遇冬愈鲜润，类黄金色，相传神人所种。

黄皋山　在县东十五里。峰峦耸拔。

楼阁山　在县东七十里，极秀峻，绝顶览洞庭诸景，上有神祠，旱祷多应。左右群峰叠出，状如楼阁然，故名。

药姑山　，去县东九十里，在万库里。山最高，云羃之则雨，里人以为雨候，上有大仙庙。

万峰山　，在县东一百一十里。峰峦层叠，其一峰最高者名“雷打山。”

天井山　，在县东一百二十里，上有元帝祠。方山　，在县西南一百里，接巴陵界，以其形方，故名。

黄茅山　，在县西南三十里。

城陵矶山　，在县西南四十五里。上为古彭城。团山　，在县西南三十五里，滨江。

象骨山　，在县西南三十里。《山海经》云：“巴蛇吞象，暴其骨于此，故名。”

晖落山　，在县西南二十里。《水经注》云：“城陵山东接微落山，晖落矶今呼为道人矶。”

马鞍山　在县西南二里，以形似名。

如山　，在县东北八里。《水经》云：“江水自彭城矶东迳如山北。” 《注》云：如山地对隐矶，即今杨林山。旧志作“儒矶” ，云宋时有司令人取鱼于此，以供儒生，故名。今考《水经》正之。

白马矶山　，在县东北一十里。《水经注》云：“有独石孤立大江中，山东江浦，世谓之白马口。” 唐裴隐居此。

鸭栏矶山　，在县东北一十五里。《水经注》云：“右历鸭栏矶，北江中也。” 东得鸭栏治浦二口，夏浦也。

乌石矶　在县西南三十里。

岩岭　在县南四十里，抵巴陵界。稍下曰小崖岭，怪石壁立，连络数峰，鸟道一线，行者病涉。古仙岩　一名“隐仙” ，在县西南四十里。其洞多窍，中虚如屋。相传昔有灵谷仙人隐此，得道而去。洞深数里，有芝田、石乳、乌药之属。傍多小石，玲珑嵌空，与太湖石埒。

镜石　在县南大江中。落晖矶上有赤石，高丈馀，光莹如镜，能照两岸，故名。又名鸡冠石。三湘浦　，在县南四十五里城陵矶下。《水经》云：“城陵山有侯景港。” 梁天监中，僧宝志为符书云：“起自洳蔡，迄于三湘。后侯景起于洳水之南，而败于三湘之浦，一名侯景浦。” 以其与潇水合曰潇湘，与蒸水合曰蒸湘，与沅水合曰沅湘。三湘之得名以此。

松阳湖　在县西南三十里。上通云溪，下通象骨。旧设河泊所，今裁革。

白泥湖　在县南八里。湖有堆，名粟米嘴。莼湖　在县东五里。《风土记》云：“岳阳虽水乡，莼最难得，惟此湖有之，故名。”

连家湖　在县东五里。上接白泥，下通清江。明初，立河泊所于此。

冶湖　在县东二十里

黄盖湖　在县东九十里。会蒲圻、嘉鱼、临湘三县水，汇为巨浸。相传赤壁鏖兵时，黄盖被箭沉江，后论功孙权，即以此湖赐盖，故名。详《蒲圻志》。明洪武初，以赐武臣汪清。今壤联三县，课亦因之，俗作“黄冈” ，声讹。莲花塘　在县西南四十五里城陵矶下，即侯景泊舟处。

荷叶洲　、潦浒洲　二洲俱在县东北三十五里。江湖夹流，二洲中峙，居民耕种。

黄金濑　，《水经注》云：“晖落矶江之南畔，名黄金濑，濑东有黄金浦，良父夏口也。”

龙窖源　，在县东一百二十里，产茶。

龙潭　在县东南一百里。崖壁崭绝，下有方潭。相传“有龙潜焉，如水响如铃，其岁必旱。”

碧峰潭　：在銕船潭下。潭中有穴，深不可测，独产鳜鲤二鱼。

沅潭　，在县东五十里。青山、銕炉、聂家市诸水会此，出黄盖湖。

华容县

东山　在县诸山统名。《一统志》云：“峰峦秀惠，连亘百馀里，古松夹道，驿骑经其中。”

石门山　，一名“仙庐山。” 相传晋仙人张惊喜炼丹飞升之所。

墨山　旧名悬石山，有大、小悬洞。张说《诗序》云：“石门、墨山，二山相连，有禅堂道观，天下绝境。” 鼎山　，在县北十五里，汉昭烈庙在焉。又有逐备岭，意昭烈依孙权时曾登此山云。

桃花山　，在县北四十五里。多桃树。

鹿角山　，在县北七十里，半隶石首，上有鹿角寺。

南山　在县南三十里，临洞庭，望之苍翠如屏。其最高者曰“禹山。” 相传禹治水登其巅，今有禹庙。自宋绍兴间建学殿于谷山顶，夜风雨大作，迁于聚峰顶。

明山　，在禹山东三十里，上有洞庭神祠。鼓楼山　，在县东五十里。

石门山　二山东西相峙，如门洞庭，舟楫往来其中。

石矶山　在县北五里，有矶临河。

云梦泽　，《司马相如传》：“楚有七泽，其小者曰云梦，方八九百里，南有平原广泽，缘以大江。” 班固《地志》云：“华容、枝江、江夏、安陆皆有云梦。” 裴骃云：“孙叔敖激沮水作此泽。” 张揖云：“楚薮也，在南郡华容县。” 郭璞云：“江夏、安陆有云梦，枝江亦有之。华容又有巴丘湖，俗云即古云梦泽。” 张揖云：“在华容者指此。” 《春秋文耀钩》云：“大别” 以东至富春、九江、衡山，皆云梦地。唐安审晖败唐兵于云梦泽。史照曰：“云梦，泽名。” 祝穆曰：“郧夫人弃子文于梦中，言梦不言云，楚子避吴入于云中，言云不言梦，皆在安陆。一以为云，一以为梦，凡此皆合称也。” 唯胡三省《辨误》：《禹贡》云梦在江南，《左传》：“楚王以郑伯田江南之梦。” 《汉志》：云梦泽在华容南。沈丘云云，即今玉沙、监利、景陵等县。梦即今公安、石首、建安等县。《汉阳志》云云，在江之北，“梦在江之南。” 此则拆而称之。按：杜预云“云，梦跨江南。”

北华容、枝江、江夏、安陆皆其地。合而言之则一，别而言之则二泽也。杨升庵又谓有南云、北云、南梦、北梦之分。五代孙光宪号北梦，取此。华容河　在县城北一里，亦称沱水、夏水，《一统志》以为晋杜预所开，以通零桂之漕者。及考预传，以巴丘湖沅、湘之会，荆蛮所恃，乃开杨口，起夏水，达巴陵，内泻长江之险，外通桂零“之漕，百姓歌之。” 今按《水经》，“夏水出江，流于江陵东南，又东过华容南，又东至零桂入沔。” 蔡氏《书传》“华容县有夏水，首出于江，尾入于沔，亦谓之沱。” 则预所开当始江陵。今县河乃从石首来，岂杨口即古调弦，因杨岐得名？而是河亦自江出，冬竭夏流，故当时均以沱称，得非沔阳之长夏河，杨口亦非竟“陵之夏杨水耶？” 课额今隶石首。

涌水　。《水经》云：“江水又东南，当华容县南，涌水出焉。” 又云：“江水又东，涌水注之。” 郦道元注：“水自夏水南通于江，谓之涌口。” 《春秋传》：“楚大夫阎敖游涌逸。” 注云：“涌水在华容。”

洈水　，出县东南。见《山海经》。

赤沙湖　在县南。《宋志》“华容有赤沙湖。” 魏王粲诗：“悠悠澹澧口，下会赤沙湖。”

紫港湖　在章华台侧。上通青湖，下接县港，逶迤于洞庭，宋谓之“私港。” 《风土记》云：“紫港夏秋水涨，与赤沙湖会，北通于江，今曰窃池，南通于湖。”